贈鶴峰楊提幹森
作者：方一夔
朝代：宋

paragraphs: 功名真定兔，赤手誰摶控。
十載武陵春，一餉揚州夢。
時窮非我獨，萬事付破甕。
猶有夙昔心，耿耿滿空洞。
豪氣輕元龍，雄卞眇子貢。
夢池句逾勁，賭墅機屢中。
我來客東安，兩載補缺空。
青山浩獨媚，飛雲倦孤送。
翩翩老令威，霜翮頗驚衆。
憐我一客鳥，鳴和閙晴哢。
妙哉屠龍手，老去餘此弄。
三年逝相從，不爲千金痛。
浮跡寄閒適，片語折喧鬨。
歸鞭定何時，矯首躡飛鞚。